วันแรก จำหน่ายพันธบัตรออมทรัพย์พิเศษรุ่นเราชนะ ผ่าน 4 ธนาคาร  วงเงิน 55,000 ล้านบาท
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ (สบน.) เปิดเผยว่า ในวันนี้ 5 กุมภาพันธ์ 2564 เป็นวันแรกของการจำหน่ายพันธบัตรออมทรัพย์พิเศษรุ่นเราชนะ วงเงิน 55,000 ล้านบาท ผ่าน 4 ธนาคารตัวแทนจำหน่าย ได้แก่ ธนาคารกรุงเทพฯ ธนาคารกรุงไทยฯ ธนาคารกสิกรไทยฯ และธนาคารไทยพาณิชย์ฯ ซึ่งการลงทุนในพันธบัตรเราชนะ ผู้ลงทุนจะได้รับพันธบัตรรัฐบาลที่มีความมั่นคงและได้รับดอกเบี้ยตามระยะเวลาที่กำหนด โดยแบ่งการจำหน่ายออกเป็น 2 ช่วง เริ่มต้นลงทุนได้ตั้งแต่ 1,000 บาท ถึงไม่จำกัดวงเงินการจำหน่าย ประกอบด้วย ช่วงที่ 1 วันที่ 5-15 กุมภาพันธ์ 2564 เปิดจำหน่ายให้กับประชาชนทั่วไป 2 รุ่นอายุ ได้แก่ รุ่นอายุ 5 ปี และ 10 ปี อัตราดอกเบี้ยแบบขั้นบันได ตั้งแต่ร้อยละ 1.50 – 3 ต่อปี อัตราดอกเบี้ยเฉลี่ยอร้อยละ 2 ต่อปี และรุ่นอายุ 10 ปี อัตราดอกเบี้ยเฉลี่ยร้อยละ 2.50 ต่อปี ช่วงที่ 2 วันที่ 16-19 กุมภาพันธ์ 2564 เปิดจำหน่ายให้กับนิติบุคคลที่ไม่แสวงหากำไรตามที่กระทรวงการคลังกำหนด รุ่นอายุ 15 ปี อัตราดอกเบี้ยคงที่ร้อยละ 1.80 ต่อปี สำหรับผู้ที่ต้องการลงทุนเพิ่มแบบไม่จำกัดวงเงิน สามารถติดต่อสอบถามวิธีการซื้อพันธบัตร หรือจองคิวเข้ารับบริการได้ล่วงหน้าจาก 4 ธนาคารตัวแทนจำหน่าย หรือซื้อผ่าน Internet Banking และ Mobile Banking ได้ตลอด 24 ชั่วโมง